ક્યાંય સુધી એ શબ્દ મારા માથામાં વાગતો રહ્યો પણ છ માસિક પરીક્ષાના રિઝલ્ટમાં મારા ગુણ જિતુથી ચડિયાતા હતા એ વાતે મેં મન મનાવ્યું. પણ નવમા ધોરણની વાર્ષિક પરીક્ષાના પરિણામમાં ઊલટું જ થયું. જિતુએ મારાથી દસ ગુણ વધુ મેળવીને પહેલો નંબર લઈ લીધો. હું શેહ ખાઈ ગયો. જોકે જિતુએ મારી પીઠ થાબડતાં સાંત્વના આપી, “રાજુ, નિરાશ થવાની જરૂર નથી. જિંદગી ભરતી અને ઓટ જેવી હોય છે, નવમા ધોરણમાં હું આગળ છું અને દસમા ધોરણમાં કદાચ તું પણ આગળ હોય !” પણ કોણ જાણે ગમે તે કારણે હું જિતુથી હારી ગયો હતો. જિતુને જોતો અને હું મનોમન નાનપ અનુભવતો હતો ! તેની સામે બાથ ભીડવાની મારી હિંમત ઓસરતી જતી હતી.